પત્ર જોતાં જ હસ્તાક્ષરોએ હૈયામાં કંઈક હલચલ મચાવી હશે. આપ ચોંકી ઉઠ્યા હશો. સંબોધનનું નામ વાંચતા પણ કંઈક ગડમથલ અનુભવી હશે. એ તો આપને પતિ મહાશયથી મુશ્કેલી ઊભી ન થાય એટલે જ નામમાંથી ‘સુ’ ઉપસર્ગનો ઈરાદાપૂર્વક છેદ ઉડાડ્યો છે. આપણા પ્રેમપત્રોની શરૂઆતમાં ઉપર એક ઈષ્ટમંત્ર લખાયેલો રહેતો – ‘લવ ઈઝ ગૉડ’ અહીં તેની ગેરહાજરી ખૂંચી હશે. જો કે મારી શ્રદ્ધા તો આજે પણ એમાં બરકરાર રહી છે. ગૉડ વિશે મારી કલ્પના કૃષ્ણથી જરાય આગળ નીકળી શકતી નથી. કૃષ્ણે કહ્યું છે ને કે ‘હજારો મનુષ્યોમાં કોઈક જ પ્રાપ્તિ માટે પ્રયત્ન કરે છે. અને પ્રયત્ન કરનારાઓમાંથી પણ કોઈક જ મને સત્ય સ્વરૂપે પામે છે.’ આપણે પ્રેમ માટે પ્રયાસ આદર્યો ખરો, પણ પામી શક્યા નહીં. તું ભલે એ માટે નસીબને દોષ દે, ખરેખર તો વાંક જેરામકાકા જ્યોતિષીનો છે. જેણે તારા પિતા દ્વારા રજૂ કરાયેલી મારી જન્મકુંડળીનો મેળ તારી જન્મકુંડળી સાથે ન કરાવ્યો. અરે, મને અગાઉથી સહેજ પણ જાણ થઈ ગઈ હોત તો જેરામકાકાને હું આગલે દિવસે મળી લેત ! ઠીક, જે થયું તે સારું ! તારી સાથે લગ્ન કરીને જિંદગીનું ‘સત્ય’ વહેલું સમજાય જાય તેવું ઈશ્વરને મંજૂર નહીં હોય ! લગ્ન વખતના તારા મિ.લાભુપ્રસાદને અત્યારના લાભુપ્રસાદ સાથે સરખાવતા મને વારંવાર ઉપરવાળાનો અભાર માનવાની ઈચ્છા થઈ આવે છે ! જો કે કહ્યાગરો કંથ સ્વયં ઈશ્વરનું વરદાન છે. જે તને પ્રાપ્ત થયું છે.